REGOLAMENT TAL-KUNSILL (KE) Nru 453/2007
tal-25 ta’ April 2007
li jistabbilixxi l-koeffiċjenti korrettivi applikabbli mill-1 ta’ Lulju 2006 għar-rimunerazzjonijiet ta' l-uffiċjali, l-aġenti temporanji u l-aġenti b'kuntratt tal-Komunitajiet Ewropej li jservu f’pajjiżi terzi kif ukoll għal parti mill-uffiċjali li ser jibqgħu assenjati fiż-żewġ Stati Membri l-ġodda għal perjodu massimu ta’ dsatax-il xahar wara l-adeżjoni
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolamenti tal-Persunal ta’ l-Uffiċjali tal-Komunitajiet Ewropej u r-reġim applikabbli għall-aġenti oħra tal-Komunitajiet, stabbiliti bir-Regolament tal-Kunsill (KEE, Euratom, KEFA) Nru 259/68 tad-29 ta' Frar 1968 (1), u b'mod partikolari t-tieni paragrafu ta’ l-Artikolu 13, ta’ l-Anness X tiegħu,
Wara li kkunsidra l-Att ta' l-Adeżjoni ta' l-2005, u b'mod partikolari l-Artikolu 27(4) tiegħu,
Wara li kkunsidra l-proposta mill-Kummissjoni,
Billi:
(1)
Jeħtieġ li jiġi kkunsidrat l-iżvilupp ta’ l-għoli tal-ħajja fil-pajjiżi barra l-Komunità u li jiġu stabbiliti għaldaqstant il-koeffiċjenti korrettivi applikabbli, b’effett mill-1 ta’ Lulju 2006 għar-rimunerazzjonijiet, fil-munita tal-pajjiż ta’ xogħol tagħhom, lill-uffiċjali, aġenti temporanji u aġenti b'kuntratt tal-Komunitajiet Ewropej li jaħdmu fil-pajjiżi terzi.
(2)
Il-koeffiċjenti korrettivi li kienu suġġetti għal ħlas fuq il-bażi tar-Regolament tal-Kunsill (KE, Euratom) Nru 351/2006 tas-27 ta' Frar 2006 (2) jistgħu jwasslu għall-aġġustamenti pożittivi jew negattivi tar-rimunerazzjoni b’effett retroattiv.
(3)
Jeħtieġ li jiġi previst il-ħlas ta' arretrati fil-każ ta’ żieda fil-pagi minħabba l-koeffiċjenti korrettivi l-ġodda.
(4)
Jeħtieġ li jiġi previst ħlas lura ta' pagamenti żejda fil-kaz ta' tnaqqis tal-pagi minħabba l-koeffiċjenti korrettivi l-ġodda, għall-perjodu kkalkulat bejn l-1 ta’ Lulju 2006 u d-data ta’ dħul fis-seħħ ta’ dan ir-Regolament.
(5)
Jeħtieġ li jiġi previst li rkupru eventwali jkun jista’ jsir biss fuq perjodu ta’ mhux aktar minn sitt xhur qabel id-data tad-dħul fis-seħħ ta’ dan ir-Regolament, u li l-effetti tiegħu jkunu jistgħu jitqassmu fuq perjodu ta’ mhux aktar minn tnax-il xahar minn din id-data, b’analoġija ma’ dak li hu previst għall-koeffiċjenti korrettivi applikabbli fi ħdan il-Komunità għall-pagi u l-pensjonijiet ta’ l-uffiċjali u aġenti oħra tal-Komunitajiet Ewropej.
ADOTTAT DAN IR-REGOLAMENT:
Artikolu 1
B'effett mill-1 ta' Lulju 2006, il-koeffiċjenti korrettivi li japplikaw għar-rimunerazzjonijiet ta' l-uffiċjali, aġenti temporanji u aġenti b'kuntratt tal-Komunitajiet Ewropej li jservu fil-pajjiżi terzi mħallsa fil-munita tal-pajjiż tax-xogħol għandhom ikunu kif jidhru fl-Anness ta' dan ir-Regolament.
Ir-rati tal-kambju użati għall-kalkolu ta' dawn ir-rimunerazzjonijiet huma stabbiliti b’konformità mal-modalitajiet ta’ eżekuzzjoni tar-Regolament Finanzjarju u jikkorrispondu mad-data indikata fl-ewwel paragrafu.
Artikolu 2
1. L-istituzzjonijiet għandhom iħallsu arretrati fil-każ ta’ żieda tal-pagi minħabba l-koeffiċjenti korrettivi stabbiliti fl-Anness.
2. L-istituzzjonijiet għandhom jagħmlu aġġustamenti retroattivi negattivi fuq ir-rimunerazzjoni fl-eventwalità ta' tnaqqis b' riżultat tal-koeffiċjenti korrettivi murija fl-Anness, għall-perjodu bejn l-1 ta' Lulju 2006 u d-data tad-dħul fis-seħħ ta' dan ir-Regolament.
L-aġġustamenti retroattivi li jinvolvu ħlas lura ta' pagamenti żejda għandhom ikunu limitati għal perjodu ta’ sitt xhur qabel id-data ta’ dħul fis-seħħ ta’ dan ir-Regolament. Il-ħlas lura jitqassam fuq perjodu ta’ mhux aktar minn tnax il-xahar mill-istess data.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, 25 ta’ April 2007.